CELEX: 52015PC0674
Language: mt
Date: 2015-12-18
Title: Proposta għal DEĊIŻJONI TAL-KUNSILL dwar is-soġġezzjoni tas-sustanza psikoattiva ġdida 1-phenyl-2-(1-pyrrolidin-1-yl)pentan- 1-one (α-pyrrolidinovalerophenone, α-PVP) għal miżuri ta’ kontroll

IL-KUMMISSJONI EWROPEA
            Brussell, 18.12.2015
            COM(2015) 674 final
            2015/0309(CNS)
            Proposta għal
            DEĊIŻJONI TAL-KUNSILL
            dwar is-soġġezzjoni tas-sustanza psikoattiva ġdida 1-phenyl-2-(1-pyrrolidin-1-yl)pentan- 1-one (α-pyrrolidinovalerophenone, α-PVP) għal miżuri ta’ kontroll
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Id-Deċiżjoni tal-Kunsill 2005/387/ĠAI dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  1
                tipprovdi għal proċedura ta’ tliet passi li tista’ twassal biex sustanza psikoattiva ġdida tiġi sottomessa għal miżuri ta’ kontroll fl-Unjoni.
            
            
               Fit-3 ta’ Awwissu 2015 ġie ppubblikat rapport konġunt taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA) u l-Europol, imħejji f’konformità mal-Artikolu 5 tad-Deċiżjoni tal-Kunsill 2005/387/ĠAI. Fil-15 ta' Settembru 2015, wara t-talba li saret mill-Kummissjoni u sbatax-il Stat Membru u skont l-Artikolu 6(1) tad-Deċiżjoni tal-Kunsill imsemmija hawn fuq, il-Kunsill talab li ssir valutazzjoni tar-riskji kkawżati mill-użu, il-manifattura u t-traffikar tas-sustanza psikoattiva ġdida α-PVP, l-involviment tal-kriminalità organizzata u l-konsegwenzi possibbli tal-miżuri ta’ kontroll introdotti dwar din is-sustanza.
            
            
               Ir-riskji tal-α-PVP ġew ivvalutati mill-Kumitat Xjentifiku tal-EMCDDA, f’konformità mad-dispożizzjonijiet tal-Artikolu 6(2), (3) u (4) tad-Deċiżjoni tal-Kunsill. Il-President tal-Kumitat Xjentifiku ppreżenta r-rapport dwar il-valutazzjoni tar-riskji lill-Kummissjoni u lill-Kunsill fis-27 ta' Novembru 2015. Ir-riżultati ewlenin tal-valutazzjoni tar-riskju huma dawn li ġejjin:
            
            
               α-PVP hija psikostimulant potenti.  Is-sustanza misjuba f’kull wieħed mit-28 Stat Membru, kif ukoll fit-Turkija u fin-Norveġja, hija prinċipalment importata lejn is-suq tad-droga tal-UE miċ-Ċina u mbagħad imqassma madwar l-Ewropa.
            
            
               Kien hemm total ta’ 115 mewt u 191 intossikazzjoni akuta rreġistrati fi tmien Stati Membri rrappurtati fejn l-α-PVP ġiet individwata.
            
            
               Ma hemm l-ebda informazzjoni oħra disponibbli jew studji ppublikati li jivvalutaw b’mod komprensiv ir-riskji għas-saħħa assoċjati mal-α-PVP, jiġifieri t-tossiċità kronika u akuta, iżda osservazzjonijiet f’annimali jissuġġerixxu effetti simili għal dawk osservati minn stimulanti oħra. 
            
            
               Skont l-Artikolu 8(1) tad-Deċiżjoni tal-Kunsill 2005/387/ĠAI, fi żmien sitt ġimgħat mid-data li fiha tirċievi r-rapport dwar il-valutazzjoni tar-riskji, il-Kummissjoni għandha tippreżenta lill-Kunsill jew inizjattiva biex is-sustanzi psikoattivi ġodda jiġu soġġetti għal miżuri ta’ kontroll madwar l-Unjoni, jew rapport li jispjega l-opinjonijiet tagħha il-għala inizjattiva bħal din ma titqiesx meħtieġa. Skont is-sentenza tal-Qorti tal-Ġustizzja tas-16 ta’ April 2015 fil-Kawżi Konġunti C-317/13 u C-679/13 il-Parlament Ewropew għandu jiġi kkonsultat qabel ma att ibbażat fuq l-Artikolu 8(1) tad-Deċiżjoni tal-Kunsill 2005/387/ĠAI jiġi adottat. 
            
            
               Abbażi tas-sejbiet tar-rapport tal-valutazzjoni tar-riskju, il-Kummissjoni tqis li hemm raġunijiet biex is-sustanza tiġi soġġetta għal miżuri ta’ kontroll fl-Unjoni. Skont ir-rapport dwar il-valutazzjoni tar-riskji, it-tossiċità akuta tal-α-PVP hija tali li tista’ tikkawża ħsara kbira għas-saħħa tal-individwi. 
            
            
               2.GĦAN TAL-PROPOSTA 
            
            
               L-għan ta' din il-proposta għal Deċiżjoni tal-Kunsill huwa li l-Istati Membri jintalbu jagħmlu l-α-PVP soġġetta għal miżuri ta' kontroll u ta' pieni kriminali kif stipulat mil-leġiżlazzjoni tagħhom bis-saħħa tal-obbligi tagħhom skont il-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.
            
            
               2015/0309 (CNS)
            
            
               Proposta għal
            
            
               DEĊIŻJONI TAL-KUNSILL
            
            
               dwar is-soġġezzjoni tas-sustanza psikoattiva ġdida 1-phenyl-2-(1-pyrrolidin-1-yl)pentan- 1-one (α-pyrrolidinovalerophenone, α-PVP) għal miżuri ta’ kontroll
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra d-Deċiżjoni tal-Kunsill 2005/387/ĠAI tal-10 ta' Mejju 2005 dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  2
               , u b’mod partikolari l-Artikolu 8(3) tagħha,
            
         
         
            
               Wara li kkunsidra l-inizjattiva tal-Kummissjoni Ewropea,
            
            
               Wara li kkunsidra l-opinjoni tal-Parlament Ewropew
                  3
               , 
            
            
               Filwaqt li jaġixxi skont proċedura leġiżlattiva speċjali,
            
            
               Billi:
            
            
               (1)Tfassal rapport dwar il-valutazzjoni tar-riskji dwar is-sustanza psikoattiva ġdida α-PVP b' mod konformi mal-Artikolu 6 tad-Deċiżjoni 2005/387/ĠAI minn sessjoni speċjali tal-Kumitat Xjentifiku estiż taċ-Ċentru Ewropew għall-Monitoraġġ tad-Droga u d-Dipendenza fuq id-Droga, u sussegwentement intbagħat lill-Kummissjoni u lill-Kunsill fis-27 ta' Novembru 2015.
            
            
               (2)α-PVP hija psikostimulant potenti, strutturalment relatat mal-katinon, pirovaleron u Metilenediossipirovaleron (MDPV) li huma kkontrollati skont il-Konvenzjoni tan-Nazzjonijiet Uniti tal-1971 dwar Sustanzi Psikotropiċi. Is-sustanza ġiet individwata f’kull wieħed mit-28 Stat Membru, kif ukoll fit-Turkija u fin-Norveġja u l-informazzjoni minn sekwestri u kampjuni miġbura tindika li hija prinċipalment preżenti taħt forma ta’ trab jew ta’ pilloli. L-informazzjoni disponibbli tindika li jiġu impurtati kwantitajiet ta’ diversi kilogrammi ta' α-PVP  fis-suq tad-droga tal-Unjoni miċ-Ċina u mbagħad jitqassmu madwar l-Unjoni. Il-kapaċità tal-manifattura tal-α-PVP tinsab ukoll fl-Unjoni, billi żewġ siti ta’ produzzjoni illeċita ġew issekwestrati fi Stat Membru wieħed.
            
            
               (3)Kien hemm total ta’ 115 mewt u 191 intossikazzjonijiet akuti rreġistrati fi tmien Stati Membri rrappurtati fejn l-α-PVP ġiet individwata. F’ħafna mill-każijiet, l-użu ta’ α-PVP kien ikkombinat ma’ sustanzi farmakoloġikament attivi oħra, intenzjonalment jew mhux intenzjonalment. Jekk l-α-PVP issir aktar disponibbli u tibda tintuża aktar, l-implikazzjonijiet għas-saħħa individwali u pubblika jistgħu jkunu sinifikanti.
            
            
               (4)Id-dejta disponibbli tindika li l-α-PVP tintuża minn dawk li jużaw l-istimulanti f’ambjenti rikreattivi kif ukoll minn dawk li jużaw id-droga li għandhom riskju għoli, inklużi dawk li jinjettaw stimulanti u opjojdi, u li l-użu polidroga jista’ jkun komuni fosthom. Id-dejta dwar il-prevalenza tal-użu tad-droga, il-konsegwenzi fit-tul u dwar ir-riskji soċjali assoċjati mas-sustanza hija limitata. 
            
            
               (5)Ma hemm l-ebda informazzjoni oħra disponibbli jew studji ppublikati li jivvalutaw b’mod komprensiv ir-riskji għas-saħħa assoċjati mal-α-PVP, jiġifieri t-tossiċità kronika u akuta, iżda osservazzjonijiet f’annimali jissuġġerixxu effetti simili għal dawk osservati minn stimulanti oħra. Sintomi avversi osservati fil-bnedmin ġew deskritti bħala takikardija, ipertermija, diaforeżi, aġitazzjoni, konvulżjonijiet jew attakki ta' puplesija, konfużjoni, aggressjoni. Dejta minn studji mhux kliniċi tissuġġerixxi li jista’ jkun li l-α-PVP hija suxxettibbli li tiġi abbużata u u għandha potenzjal li toħloq dipendenza fil-bnedmin. 
            
            
               (6)α-PVP m’għandha l-ebda użu mediku stabbilit jew rikonoxxut (tal-bniedem jew veterinarju). Minbarra l-użu tagħha f'materjali ta’ referenza analitiċi u fir-riċerka xjentifika li tinvestiga l-kimika, il-farmakoloġija u t-tossikoloġija tagħha bħala riżultat tal-feġġ tagħha fis-suq tad-droga, ma hemm l-ebda indikazzjoni li qed tintuża għal skopijiet oħra.
            
            
               (7)α-PVP ma kinitx qed tiġi vvalutata u bħalissa mhijiex qed tiġi vvalutata fuq il-livell tan-Nazzjonijiet Uniti, u m'hemm l-ebda valutazzjoni bħal din ippjanata.
            
            
               (8)Minkejja l-evidenza xjentifika limitata disponibbli dwar l-α-PVP, l-evidenza u l-informazzjoni dwar ir-riskji għas-saħħa li s-sustanza tippreżenta, kif dokumentat fl-iskoperta tagħha f’fatalitajiet u intossikazzjonijiet akuti, jipprovdu bażi suffiċjenti biex jissottoponu l-α-PVP għall-miżuri ta’ kontroll madwar l-Unjoni.
            
            
               (9)Billi 16-il Stat Membru jikkontrollaw l-α-PVP fil-leġiżlazzjoni nazzjonali b'mod konformi mal-obbligi tal-Konvenzjoni tan-Nazzjonijiet Uniti tal-1971 dwar Sustanzi Psikotropiċi u ħames Stati Membri jużaw miżuri leġiżlattivi oħrajn biex jikkontrollawha, li din is-sustanza tkun soġġetta għal miżuri ta’ kontroll fl-Unjoni kollha jista' jgħin biex jiġi evitat il-ħolqien ta’ ostakli fl-infurzar transfruntier tal-liġi u l-kooperazzjoni ġudizzjarja, u jgħin fil-protezzjoni mir-riskji li d-disponibbiltà u l-użu tagħha jistgħu joħolqu.
            
            
               (10)
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Is-sustanza psikoattiva ġdida 1-phenyl-2-(1-pyrrolidin-1-yl)pentan-1-one (α-pyrrolidinovalerophenone, α-PVP) għandha tiġi soġġetta għal miżuri ta’ kontroll madwar l-Unjoni.
            
            
               Artikolu 2
            
            
               Sa [sena mid-data li fiha tiġi ppubblikata din id-Deċiżjoni], l-Istati Membri għandhom jieħdu l-miżuri meħtieġa, skont il-liġi nazzjonali tagħhom, biex α-PVP tiġi soġġetta għal miżuri ta’ kontroll u pieni kriminali, kif stipulat fil-leġiżlazzjoni tagħhom b'mod konformi mal-obbligi tagħhom skont il-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.
            
            
               Artikolu 3
            
         
         
            
               Din id-Deċiżjoni tidħol fis-seħħ fil- [...] jum wara l-pubblikazzjoni tagħha f' Il-Ġurnal Uffiċjali tal-Unjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 127, 20.5.2005, p. 32.
               
               
                  
                     (2)
                  ĠU L 127, 20.5.2005, p. 32.
               
               
                  
                     (3)
                  ĠU L , , p. .